Bonifacius Episcopus servus servorum Dei dilecto filio Præposito Ecclesiæ Vivariensis salutem, et Apostolicam benedictionem. Ad audientiam nostram pervenit, quod tam dilecti filii Abbas et conventus Monasterii Cluniacensis, Matisconens. Diœcesis, quàm Prædecessores eorum decimas, Terras, domos, Vineas, Prata, Pascua, Nemora, Molendina, redditus, jura, jurisdictiones, maneria, possessiones, et quædam alia bona ipsius Monasterii, datis super hoc litteris, confectis exinde publicis instrumentis, juramentis interpositis, factis renunciationibus, et pœnis adjectis, in gravem ipsius Monasterii læsionem, nonnullis clericis, et laicis aliquibus eorum ad vitam, quibusdam verò ad non modicum tempus, et aliis perpetuò, ad firmam vel sub censu annuo concesserunt: Quorum aliqui dicuntur super iis confirmationis litteras in forma communi à Sede Apostolica impetrasse. Quia verò nostra interest super hoc de opportuno remedio providere: discretioni tuæ per Apostolica scripta mandamus, quatinus ea, quæ de bonis ipsius Monasterii per concessiones hujusmodi alienata inveneris illicitè, vel distracta, nonobstantibus litteris, instrumentis, juramentis, renunciationibus, pœnis, et confirmationibus supradictis, ad jus et proprietatem ejusdem Monasterii legitimè revocare procuretis; contradictores per censuram Ecclesiasticam appellatione postposita compescendo. Testes autem qui fuerint nominati, si se gratia, odio, vel timore subtraxerint, censura simili, appellatione cessante, compellas veritati testimonium perhibere. Datum Laterani V. Kalendas Maii, Pontificatus nostri anno nono.